

**ประกาศสำนักงานสาธารณสุขอำเภอนาตาล**

**นโยบายการบริหารทรัพยากรบุคคลสำนักงานสาธารณสุขอำเภอนาตาล ประจำปี พ.ศ.๒๕๖๔**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 เพื่อให้เป็นไปตามพระราชบัญญัติระเบียบข้าราชการพลเรือน พ.ศ.๒๕๕๑ พระราชบัญญัติข้อมูลข่าวสารของราชการ พ.ศ.๒๕๔๐ พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.๒๕๔๖ รองรับภารกิจตามแผนการปฏิรูปประเทศและยุทธศาสตร์ชาติ ๒๐ ปี (พ.ศ.๒๕๖๑ - ๒๕๘๐) และสอดคล้องกับการประเมินคุณธรรมและความโปร่งใสในการดำเนินงานของหน่วยงานภาครัฐ สำนักงานสาธารณสุขอำเภอนาตาล จึงขอกำหนดนโยบายการบริหารทรัพยากรบุคคล เพื่อใช้เป็นแนวทางในการบริหารทรัพยากรบุคคลของสำนักงานสาธารณสุขอำเภอนาตาล ดังนี้

 **๑.ด้านการวางแผนกำลังคน (Human Resource Planning)**

 สำนักงานสาธารณสุขอำเภอนาตาล โดยทีมบริหารงานบุคคล HRD ได้ดำเนินการวางแผนอัตรากำลังคนให้เป็นไปตามหลักเกณฑ์การกำหนดอัตรากำลังตามกรอบโครงสร้างกระทรวงสาธารณสุข

 **แนวทางการดำเนินงานดังนี้**

๑.๑ จัดทำแผนอัตรากำลัง ๑ ปี และ ๓ - ๕ ปี เพื่อใช้ในการกำหนดตำแหน่งข้าราชการ พนักงานราชการและพนักงานกระทรวงสาธารณสุข เพื่อรองรับการจัดทำแผนอัตรากำลัง Service Plan รวมทั้งแผนการปฏิรูป ยุทธศาสตร์ชาติ ๒๐ ปี

 ๑.๒ จัดทำแผนการกำหนดตำแหน่งข้าราชการ พนักงานราชการ และพนักงานกระทรวงสาธารณสุข เพื่อใช้ในการสรรหาบุคคลไปดำรงตำแหน่งที่ว่าง หรือทดแทนตำแหน่งเดิมที่ย้าย/ลาออก

 ๑.๓ จัดทำแผนความก้าวหน้าของข้าราชการ ตามระเบียบการประเมินเลื่อนระดับของแต่ละกลุ่มชองข้าราชการประเภทต่างๆได้แก่ ประเภทวิชาการ ประเภททั่วไป

**๒.ด้านการสรรหา (Recruitment)**

ดำเนินการแสวงหาบุคคลตามคุณลักษณะที่กำหนด และเลือกสรรคนเก่งและดีเพื่อภารกิจขององค์กร

**แนวทางการดำเนินงานดังนี้**

 ๒.๑ จัดทำและดำเนินการสรรหาข้าราชการ พนักงานกระทรวงสาธารณสุข ให้สอดคล้องกับแผนอัตรากำลังกระทรวงสาธารณสุข โดยนำเสนอข้อมูลด้านบุคลากรที่เป็นปัจจุบันให้งานบุคลากรระดับจังหวัดได้รับทราบข้อมูล เพื่อวางแผนการสรรหาร่วมกัน

 ๒.๒ ดำเนินการสรรหาโดยวิธีที่หลากหลาย เช่น ประกาศรับย้าย/โอน ประกาศรับสมัครคัดเลือก

**๓.ด้านการพัฒนา (Development)**

ดำเนินการวางแผนพัฒนาบุคลากร เตรียมความพร้อมของบุคลากรเพื่อเป็นบุคลากรผู้มีผลสัมฤทธิ์สูง พัฒนาความรู้ ทักษะ และสมรรถนะ โดยใช้เครื่องมือที่หลากหลายตามวิธีการพัฒนาบุคลากร ที่สามารถรองรับแนวทางการพัฒนางานสาธารณสุขของสำนักงานสาธารณสุขอำเภอนาตาล สอดคล้องกับบริบท วิสัยทัศน์ พันธกิจ

**แนวทางการดำเนินงานดังนี้**

๓.๑ จัดทำและดำเนินการตามแผนพัฒนาบุคลากรประจำปีให้สอดคล้องตามความจำเป็น และความต้องการในการพัฒนาของบุคลากรในสังกัด

๓.๒ จัดทำข้อมูลการพัฒนาบุคลากรเป็นรายบุคคล (Training and Development Roadmap) เพื่อเป็นกรอบในการพัฒนาบุคลากรในแต่ละตำแหน่ง

๓.๓ พัฒนาระบบสารสนเทศเพื่อยกระดับการพัฒนาทรัพยากรบุคคล มาใช้ในระบบงานพัฒนาบุคคล

(Human Resource Development System : HRDS)

 ๓.๔ ส่งเสริมให้บุคลากรพัฒนาตนเองตามแผนพัฒนารายบุคคล

 ๓.๕ จัดให้มีการประเมินความพึงพอใจของบุคลากรในสังกัดที่มีต่อการพัฒนา

**๔.ด้านการรักษาไว้ (Retention)**

ดำเนินการจัดทำแผนกลยุทธ์ด้านการบริหารทรัพยากรบุคคล จัดทำเส้นทางความก้าวหน้าในสายงาน แผนการสรรหาบุคคลไปดำรงตำแหน่งทางการบริหาร ปรับปรุงระบบฐานข้อมูลบุคคลการประเมินผลการปฏิบัติราชการของข้าราชการ การประเมินผลการปฏิบัติงานของพนักงานราชการ และพนักงานกระทรวงสาธารณสุขที่มีประสิทธิภาพ ยกย่องชมเชยบุคลากร เพื่อให้บุคลากรเกิดความผูกพันต่อองค์กร

**แนวทางการดำเนินงานดังนี้**

๔.๑ จัดทำแผนพัฒนาคุณธรรม จริยธรรม ประจำปีอย่างต่อเนื่อง ส่งเสริมวัฒนธรรมยกย่องคนดี จัดเวทีชื่นชม

๔.๒ จัดทำเส้นทางความก้าวหน้าในสายงานและแจ้งให้บุคลากรได้รับทราบทั่วกันทุกสายงาน

๔.๓ ปรับปรุงฐานข้อมูลบุคลากรในระบบสารสนเทศทรัพยากรบุคคล (Departmental Personnel Information System : DPIS) ให้ถูกต้องเป็นปัจจุบันและทันสมัยอยู่เสมอ

๔.๔ จัดกิจกรรมยกย่องเชิดชูเกียรติ ยกย่องคนดี คนดีมีคุณธรรม โดยส่งเสริมสนับสนุนให้เข้าคัดเลือกในเวที ระดับจังหวัด เขต กระทรวง

๔.๕ เสริมสร้างและให้ความรู้เกี่ยวกับวินัยและการรักษาวินัย ธำรงไว้ซึ่งจรรยาวิชาชีพ จรรยาบรรณการเป็นข้าราชการที่ดี

๔.๖ ควบคุมให้การประเมินผลการปฏิบัติราชการของบุคลากรเพื่อพิจารณาความดี ความชอบ เลื่อนขั้นประจำปี ดำเนินการจัดการข้อร้องเรียนให้ทันต่อเหตุการณ์

**๕.ด้านการใช้ประโยชน์ (Utilzation)**

แจ้งให้บุคลากรเข้าถึงช่องทางการรับทราบข้อมูลด้านการบริหารทรัพยากรบุคคล รวมทั้งควบคุม กำกับ ดูแล ให้ปฏิบัติราชการอย่างมีประสิทธิภาพ

**แนวทางการดำเนินงานดังนี้**

๕.๑ ผู้บังคับบัญชามอบหมายงานแก่ผู้ใต้บังคับบัญชาอย่างเป็นธรรม ไม่เลือกปฏิบัติ และควบคุมกำกับ ดูแลผู้ใต้บังคับบัญชาปฏิบัติตามระเบียบวินัย และข้อบังคับ

๕.๒ แจ้งแนวทางการคัดเลือกหรือประเมินข้าราชการเพื่อดำรงตำแหน่งที่สูงขึ้นให้รับทราบทั่วกันอย่างเปิดเผย

**๖.ด้านสวัสดิการและค่าตอบแทน**

จัดตั้งกองทุนสวัสดิการ เพื่อดูแลสวัสดิการด้านต่างๆของบุคลากร และมีคณะกรรมการดูแลสวัสดิการสิทธิประโยชน์ ค่าตอบแทนให้กับบุคลากรระหว่างปฏิบัติราชการ เกษียณ หรือเสียชีวิตขณะปฏิบัติหน้าที่

**แนวทางการดำเนินงานดังนี้**

๖.๑ จัดตั้งกองทุนสวัสดิการ เพื่อดูแลสวัสดิการด้านต่างๆของบุคลากร

๖.๒ จัดทำแผนความก้าวหน้าเลื่อนระดับของข้าราชการ

๖.๓ จัดทำแนวทางการได้รับสิทธิสวัสดิการค่าตอบแทนการปฏิบัติหน้าที่ทุกสายงาน

๖.๔ ส่งเสริมบุคลากรที่สร้างชื่อเสียงให้องค์กร ให้นำเสนอผลงานในทุกเวที ทุกระดับและเวทียกย่องชื่นชม

 ประกาศ ณ วันที่ ๕ มีนาคม พ.ศ.๒๕๖๔

 ****

 (นายสรพงศ์ ขลุ่ยเงิน)

 นักวิชาการสาธารณสุขชำนาญการ รักษาราชการแทน

 สาธารณสุขอำเภอนาตาล